钦定古今图书集成/明伦汇编/官常典/第301卷 > 师逵
## 钦定古今图书集成/明伦汇编/官常典/第301卷 > 师逵

按《明外史》本传：“逵字九达，东阿人。少孤，事母至孝。年
十三，母疾，思藤花菜，逵出城南二十馀里求得之。及
归，夜二鼓，道遇虎，逵惊呼天，虎舍之去，持还奉母，母
疾遂愈。洪武中，以国子生从御史冯彬刷卷江西，为
彬所劾，逮至阙下，囚服见。帝伟其貌，释之，谪御史台
书案牍。携家至京，自陈母老，乞一官以养。帝怜之，以”
为御史。超迁陕西按察使。狱囚系千人，浃旬尽决遣，
悉当其罪。母忧去官，庐墓侧，不饮酒食肉者三年。成
祖即位，召为兵部右侍郎，转吏部右侍郎。永乐四年
营建北京宫殿，遣逵采木湖湘。以十万众入穷山，贾
贩不通，军夫艰食。辟道路，召商贾事以办，然颇严刻。
帝念民劳，欲罢役。逵言“民乐趍事”，遂不罢。督之益严，
民不堪，多从。李法良为乱。后有诏罢采，所在存贮，散
遣役夫。逵又言“岸高水急，势不可止，宜顺流输之。”于
是左中允周干劾逵方命虐民，请罪之。皇太子以帝
所特遣，置不问。八年，帝北征，命总督馈饷。逵请均量
其程，设顿置堡，更递转输。从之。逵佐蹇义在吏部二
十年，人不敢干以私。仁宗嗣位，进南京户部尚书，兼
掌吏部。宣德二年卒官。逵廉，不殖生产，禄赐皆分宗
党。有子八人，无以自赡。成祖尝语左右曰：“六部扈从
臣不贪者，惟逵而已。”宣宗亦称其廉正云。